NFC ย้ำรายได้ปีนี้ 2.5 พันล. บุ๊ก “คลังน้ำมัน” ไตรมาส 4/65
NFC เริ่มรับรู้รายได้ธุรกิจ “คลังน้ำมัน” ไตรมาส 4/65 หนุนรายได้ปีนี้แตะ 2.5 พันลบ. ส่วนปี 66 รับรู้เต็มปี 270 ลบ. คาดดันรายได้แตะระดับ 3 พันลบ.
NFC เริ่มรับรู้รายได้ธุรกิจ “คลังน้ำมัน” ไตรมาส 4/65 หนุนรายได้ปีนี้แตะ 2.5 พันลบ. ส่วนปี 66 รับรู้เต็มปี 270 ลบ. คาดดันรายได้แตะระดับ 3 พันลบ.
16 มิ.ย. 2565

นายณัฐพงษ์ รัตนสุวรรณทวี รองประธานเจ้าหน้าที่บริหารและกรรมการผู้จัดการใหญ่บริษัท เอ็นเอฟซี จำกัด (มหาชน) หรือ NFC เปิดเผยกับ “ข่าวหุ้นธุรกิจ” ผ่านรายการ “ข่าวหุ้น” ออกอากาศทางช่อง MCOT HD30 ในวันที่ 15 มิถุนายน 2565 โดยมีประเด็นสำคัญดังนี้
ความคืบหน้าธุรกิจ “คลังน้ำมัน”
บริษัทเปิดโครงการคลังน้ำมันและท่อส่งน้ำมันเชื้อเพลิง ในพื้นที่นิคมอุตสาหกรรมมาบตาพุด จ.ระยอง อย่างเป็นทางการ มูลค่าลงทุน 2.5 พันล้านบาท โดยปัจจุบันได้ทำการก่อสร้างแล้วเสร็จ และได้ทดสอบระบบเป็นที่เรียบร้อยแล้ว โดยจะเริ่มรับรู้รายได้ในช่วงไตรมาส 4/65 เป็นต้นไป สำหรับคลังน้ำมันดังกล่าวมีขนาด 90 ล้านลิตร ปัจจุบันมี เชลล์ เป็นลูกค้าหลัก พร้อมคาดจะรับรู้รายได้จากธุรกิจคลังน้ำมันนี้ในไตรมาส 4 ราว 50 ล้านบาท และเฉลี่ยต่อปีที่ประมาณ 270 ล้านบาท
อย่างไรก็ตามในอนาคตมีโอกาสได้ลูกค้าใหม่ จากปัจจุบันมี เชลล์ เป็นลูกค้ารายหลักอยู่รายเดียว ทำให้มีโอกาสที่จะคืนทุนได้ในระยะเวลา 10 ปี
แผนการดำเนินงานของ NFC ในไตรมาส 2/65
มีความใกล้เคียงกับไตรมาส 1 ส่วนทั้งปีคาดรายได้อยู่ที่ระดับ 2.4-2.5 พันล้านบาท และในปี 66 คาดมีรายได้ที่ระดับ 3 พันล้านบาท หลังมีการบันทึกรายได้จากคลังน้ำมันเต็มปี รวมถึงบันทึกรายได้จากบริษัทลูก
กรณีราคาหุ้นปรับตัวขึ้นแรง
ไม่ได้มีประเด็นที่มีนัยสำคัญ คาดว่าเป็นเรื่องของความสำเร็จของ NFCT Fuel Tank Farm Project ที่ได้เปิดใช้งานอย่างเป็นทางการ และแผนงาน หรือโอกาสต่างๆ ของ NFC เคยประกาศไว้ในอนาคตน่าจะทำได้ตามที่วางไว้